Document ID: 32014D0289

KOMISJONI RAKENDUSOTSUS,
15. mai 2014,
millega lubatakse liikmesriikidel pikendada toimeainete pinoksadeeni ja meptüüldinokapi ajutisi kasutuslube
(teatavaks tehtud numbri C(2014) 3059 all)
(EMPs kohaldatav tekst)
(2014/289/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 1 neljandat lõiku,
võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (2) eriti selle artikli 80 lõike 1 punkti a,
ning arvestades järgmist:
(1)
Vastavalt määruse (EÜ) nr 1107/2009 artikli 80 lõike 1 punktile a kohaldatakse direktiivi 91/414/EMÜ jätkuvalt selliste toimeainete suhtes, mille kohta on direktiivi 91/414/EMÜ artikli 6 lõike 3 kohane otsus vastu võetud enne 14. juunit 2011.
(2)
Ühendkuningriik sai märtsis 2004 direktiivi 91/414/EMÜ artikli 6 lõike 2 kohase taotluse äriühingult Syngenta Crop Protection AG toimeaine pinoksadeeni kandmiseks direktiivi 91/414/EMÜ I lisasse. Komisjoni otsusega 2005/459/EÜ (3) kinnitati, et toimik on täielik ja seda võib pidada põhimõtteliselt vastavaks kõnealuse direktiivi II ja III lisas loetletud andme- ja teabenõuetele.
(3)
Ühendkuningriik sai augustis 2005 direktiivi 91/414/EMÜ artikli 6 lõike 2 kohase taotluse äriühingult Dow Agrosciences toimeaine meptüüldinokapi kandmiseks direktiivi 91/414/EMÜ I lisasse. Komisjoni otsusega 2006/589/EÜ (4) kinnitati, et toimik on täielik ja seda võib pidada põhimõtteliselt vastavaks kõnealuse direktiivi II ja III lisas loetletud andme- ja teabenõuetele.
(4)
Toimikute täielikkuse kinnitamine oli vajalik selleks, et võimaldada nende üksikasjalikku uurimist ja luua liikmesriikidele võimalus anda nimetatud toimeaineid sisaldavate taimekaitsevahendite esialgseid lubasid kuni kolmeks aastaks, järgides direktiivi 91/414/EMÜ artikli 8 lõikes 1 sätestatud tingimusi, eelkõige neid tingimusi, mis on seotud toimeainete ja taimekaitsevahendite üksikasjaliku hindamisega vastavalt nimetatud direktiivis sätestatud nõuetele.
(5)
Nimetatud toimeainete mõju inimeste tervisele ja keskkonnale taotlejate kavandatud kasutusviiside puhul on hinnatud vastavalt direktiivi 91/414/EMÜ artikli 6 lõigetele 2 ja 4. Referentliikmesriik esitas komisjonile vastavate hindamisaruannete projektid 30. novembril 2005 (pinoksadeen) ja 25. oktoobril 2006 (meptüüldinokap).
(6)
Pärast seda, kui referentliikmesriik oli esitanud hindamisaruannete projektid, peeti vajalikuks nõuda taotlejailt lisateavet ning lasta referentliikmesriigil seda teavet uurida ja esitada oma hinnangud. Seepärast toimikute läbivaatamine alles kestab ja hindamist ei ole võimalik lõpetada aja jooksul, mis on sätestatud direktiivis 91/414/EMÜ, mida käsitletakse koostoimes komisjoni rakendusotsusega 2012/191/EL (5).
(7)
Kuna senise hindamise käigus ei ole leitud otsest põhjust muretsemiseks, tuleks liikmesriikidele anda võimalus pikendada kõnealuseid toimeaineid sisaldavate taimekaitsevahendite ajutisi kasutuslube 24 kuu võrra vastavalt direktiivi 91/414/EMÜ artiklile 8, et toimikute läbivaatamine saaks jätkuda. Hindamis- ja otsustamisprotsess seoses pinoksadeeni ja metüüldinokapi võimaliku heakskiitmisega vastavalt määruse (EÜ) nr 1107/2009 artikli 13 lõikele 2 peaks eeldatavalt jõudma lõpule 24 kuu jooksul.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Liikmesriigid võivad pikendada pinoksadeeni või meptüüldinokappi sisaldavate taimekaitsevahendite ajutisi kasutuslube kuni 31. maini 2016.
Artikkel 2
Käesolev otsus kaotab kehtivuse 31. mail 2016.
Artikkel 3
Käesolev otsus on adresseeritud liikmesriikidele.
Brüssel, 15. mai 2014

Labels: 3
6